CELEX: 32013D0385
Language: lt
Date: 1373846400000
Title: 2013/385/ES: 2013 m. liepos 15 d. Tarybos sprendimas, kuriuo pratęsiamas Sprendimu 2011/492/ES Bisau Gvinėjos Respublikai nustatytų atitinkamų priemonių taikymo laikotarpis ir iš dalies keičiamas tas sprendimas

17.7.2013   
            
            
               LT
            
            
               Europos Sąjungos oficialusis leidinys
            
            
               L 194/6
            
         TARYBOS SPRENDIMAS
   2013 m. liepos 15 d.
   kuriuo pratęsiamas Sprendimu 2011/492/ES Bisau Gvinėjos Respublikai nustatytų atitinkamų priemonių taikymo laikotarpis ir iš dalies keičiamas tas sprendimas
   (2013/385/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą, pasirašytą 2000 m. birželio 23 d. Kotonu (1) (toliau – AKR ir ES partnerystės susitarimas), paskutinį kartą pakeistą 2010 m. birželio 22 d. Uagadugu, Burkina Fase (2), ypač į jo 96 straipsnį,
   atsižvelgdama į Taryboje susirinkusių valstybių narių Vyriausybių atstovų Vidinį susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti AKR ir EB partnerystės susitarimą (3), ypač į jo 3 straipsnį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Tarybos sprendimu 2011/492/ES (4) konsultacijos su Bisau Gvinėjos Respublika pagal AKR ir ES partnerystės susitarimo 96 straipsnį buvo užbaigtos ir buvo imtasi to sprendimo priede nustatytų atitinkamų priemonių;
            
         
               (2)
            
            
               Tarybos sprendimu 2012/387/ES (5) Sprendimo 2011/492/ES galiojimas buvo pratęstas 12 mėnesių, iki 2013 m. liepos 19 d.;
            
         
               (3)
            
            
               pagrindinės AKR ir ES partnerystės susitarimo 9 straipsnio nuostatos tebėra pažeidžiamos ir dabartinėmis sąlygomis Bisau Gvinėjoje neužtikrinama pagarba žmogaus teisėms ir nesilaikoma demokratijos ir teisinės valstybės principų;
            
         
               (4)
            
            
               todėl Sprendimas 2011/492/ES turėtų būti iš dalies pakeistas, siekiant toliau pratęsti atitinkamų priemonių taikymo laikotarpį,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2011/492/ES 3 straipsnis pakeičiamas taip:
   
      „3 straipsnis
      Šis sprendimas įsigalioja jo priėmimo dieną.
      Jis nustoja galioti 2014 m. liepos 19 d.
      Jis reguliariai, bent kas šešis mėnesius, persvarstomas, ypač remiantis Europos išorės veiksmų tarnybos ir Komisijos vykdomų bendrų stebėjimo misijų rezultatais.“
   
   2 straipsnis
   Prie šio sprendimo pridėtas raštas perduodamas Bisau Gvinėjos valdžios institucijoms.
   3 straipsnis
   Šis sprendimas įsigalioja jo priėmimo dieną.
   
      Priimta Briuselyje 2013 m. liepos 15 d.
      
         
            Tarybos vardu
         
         
            Pirmininkas
         
         V. JUKNA
      
   
   
      (1)  OL L 317, 2000 12 15, p. 3.
   
      (2)  OL L 287, 2010 11 4, p. 3.
   
      (3)  OL L 317, 2000 12 15, p. 376.
   
      (4)  2011 m. liepos 18 d. Tarybos sprendimas 2011/492/ES dėl konsultacijų su Bisau Gvinėjos Respublika pagal Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimo 96 straipsnį baigimo (OL L 203, 2011 8 6, p. 2).
   
      (5)  OL L 387, 2012 7 17, p. 1.
   
      PRIEDAS
      Ponai,
      Po konsultacijų pagal AKR ir ES partnerystės susitarimo 96 straipsnį, kurios 2011 m. kovo 29 d. įvyko Briuselyje, Europos Sąjunga 2011 m. liepos 18 d. nusprendė Tarybos sprendimu 2011/492/ES priimti atitinkamas priemones, įskaitant abipusius įsipareigojimus dėl laipsniško ES bendradarbiavimo atnaujinimo.
      2012 m. liepos 16 d. Tarybos sprendimu 2012/387/ES Tarybos sprendimo 2011/492/ES galiojimas buvo pratęstas vieneriems metams, iki 2013 m. liepos 19 d.
      Europos Sąjungos nuomone, per dvylika mėnesių po to pratęsimo nebuvo pasiekta apčiuopiamos pažangos, todėl Sprendimo 2011/492/ES taikymo laikotarpį nuspręsta toliau pratęsti iki 2014 m. liepos 19 d.
      Europos Sąjunga dar kartą pabrėžia, koks jai svarbus būsimas bendradarbiavimas su Bisau Gvinėja, ir patvirtina esanti pasiryžusi tęsti dialogą ir padėti artimiausiu metu siekti pažangos gerinant padėtį, kad būtų galima atnaujinti visapusišką bendradarbiavimą.
      Pagarbiai
      
         
            
               Tarybos vardu
            
            C. ASHTON
            
               Pirmininkė
            
         
         
            
               Komisijos vardu
            
            A. PIEBALGS
            
               Komisijos narys